Virallinen lehti nro C 223 , 17/07/1998 s. 0048



KIRJALLINEN KYSYMYS E-4059/97 komissiolle esittäjä(t): Mirja Ryynänen (ELDR) (14. tammikuuta 1998) Aihe: Saastenielut ja suljettujen kiertojen järjestäminen Kioton kokouksessa pyritään löytämään yhteisymmärrys maailman kasvihuonekaasujen päästöjen rajoittamiseksi. Suurimmat saastepäästöt ovat peräisin fossiilisten polttoaineiden polttamisesta. Koko maailman kannalta olisi parempi, jos energiatuotannossa siirryttäisiin yhä enemmän uusiutuvien luonnonvarojen hyväksikäyttöön ja ns. suljettuihin kiertoihin, joissa polttoaineet ja päästöt kiertävät. Päästöjä voidaan sitoa takaisin luonnon kiertokulkuun ns. saastenielujen avulla, joista hyvä esimerkki ovat metsät ja biopolttoainepellot. Pyydän saada tietää, 1. mitä Eu:n komissio tekee, jotta ympäristönielujen rooli maailman hiilidioksidi- ja muissa päästörajoituksissa otetaan huomioon, 2. mitä EU:n komissio tekee, jotta Euroopan energian tuotantoon ja käyttöön luotaisiin kattava ympäristökirjanpitoon perustuva ja raaka-aineiden kiertoihin tähtäävä kannustin- ja ohjausjärjestelmä? Komission jäsenen Christos Papoutsisin komission puolesta antama vastaus (19. maaliskuuta 1998) 1. Joulukuussa 1997 hyväksytyn Kioton pöytäkirjan mukaan pöytäkirjan velvoitteiden täyttämistä arvioitaessa otetaan huomioon kasvihuonekaasujen nettomuutos, johon sisällytetään päästöt lähteittäin sekä maankäytön muutoksista suoraan aiheutuvat ja metsänhoitoon liittyvän nielun avulla syntynyt poistuma sellaisten metsittämistoimien, metsänistutusten ja metsänhakkuiden osalta, jotka on toteutettu vuoden 1990 jälkeen. Luvut otetaan huomioon mittauksista saatavien todistettavien määrien mukaisina kultakin velvoitekaudelta. Komissio tukee ilmastonmuutosta koskevan puitesopimuksen asiantuntijatarkistusryhmän työskentelyä toimittamalla sille tarpeelliset tiedot kasvihuonekaasujen muutoksia koskevien laskelmien ja varmistusten toimittamiseksi. Nieluna toimivan maanviljelysmaan ja muunlaisten maankäyttöä koskevien muutosten sekä metsänhoitotoimien merkitystä punnitaan tulevissa sopimuspuolten kokouksissa. Komissio osallistuu aktiivisesti hallitustenvälisen ilmastonmuutospaneelin (IPCC) ja puitesopimuksen asiantuntijatarkistusryhmien työskentelyyn löytääkseen vastauksia avoinna oleviin tieteellisiin kysymyksiin ja metodologisiin ongelmiin, jotka liittyvät mahdollisiin muihin nielutyyppeihin. Meneillään olevassa ympäristöindikaattoreita ja vihreää kirjanpitoa koskevassa työssä otetaan huomioon metsien hiiltä sitova vaikutus ja jäsenvaltioiden maankäytön muutokset. Maailmanlaajuisella tasolla komissio tukee metsiensuojelua ja kestävää metsänhoitoa useiden ohjelmien ja hankkeiden kautta. Näissä ohjelmissa käsitellään erilaisia ympäristöä ja kehitystä koskevia ongelmia, mukaan lukien biologisen monimuotoisuuden säilyttäminen, uusiutuvien luonnonvarojen käyttö ja hiiltä sitoviin nieluihin liittyvät kysymykset. 2.1. Yleisellä tasolla voidaan todeta, että komissio on jo useamman vuoden ajan harjoittanut uusiutuvia energialähteitä suosivaa politiikkaa energia- ja ympäristösyistä sekä työpaikkojen luomiseksi ja säilyttämiseksi. Tältä osin voidaan mainita esimerkiksi yhteisön tutkimus-, kehitys- ja esittelyohjelmat, kuten JOULE, THERMIE ja FAIR, jotka ovat huomattavasti edistäneet kehityskelpoisen elinkeinoelämän alan syntymistä (jonka vienti tarjoaa myös mahdollisuuksia). Voidaan myös mainita ALTENER-ohjelma, jonka kautta on tuettu erityisesti useita uusiutuvien voimavarojen infrastruktuuriin liittyviä hankkeita. Parlamentin jäsenen mainitsemien biopolttoaineiden osalta huomautetaan, että yhteiseen maatalouspolitiikkaan sisältyy energiakasveja koskevia toimia. Tukijärjestelmästä tiettyjen peltokasvien viljelijöille 30. kesäkuuta 1992 annetun neuvoston asetuksen (ETY) 1765/92 ((EYVL L 181, 1.7.1992. )) 7 artiklan 4 kohdan mukaan tuotannosta poistettua alaa voidaan käyttää muiden kuin ravinnoksi tarkoitettujen kasvien tuottamiseen. 2.2. Komissio on tietoinen tämän kysymyksen merkityksestä (energian ja ympäristön kannalta) ja on äskettäin laatinut valkoisen kirjan (Tulevaisuuden energia: uusiutuvat energialähteet ((KOM(97)599 lopullinen. ))), johon sisältyy ehdotuksista ja toimenpiteistä koostuva toimintasuunnitelma uusiutuvien energialähteiden suosimiseksi. Valkoiseen kirjaan sisältyy tavoitteita, kustannuksia ja odotettavaa hyötyä koskevat luvut sekä komission sitoumus järjestää näiden kysymysten pysyvä seuranta. Valkoisessa kirjassa esitetyn yhteisön strategian ja uusiutuvia energialähteitä koskevan vuoteen 2010 ulottuvan toimintasuunnitelman mukaan uusiutuvien energialähteiden käyttöä on tarkoitus kaksinkertaistaa, jolloin niiden osuus energiataseesta nousisi 12 prosenttiin vuonna 2010. Biomassan asema on tärkeä. Biomassan hyödyntäminen energiantuotannossa käsittää muun muassa energiakasvit, metsien järkiperäisen käytön, maa- ja metsätalouden jätteet sekä maataloudesta ja elintarviketeollisuudesta peräisin olevien orgaaniset jätteet. Komission mielestä tämä aloite ja komission energiaan liittyvät tavoitteet edistävät huomattavasti Kiotossa määriteltyjen tavoitteiden saavuttamista.